**A ZSOLNAY MÚZEUMRÓL ÁLTALÁBAN**

A Zsolnay múzeumnak otthont adó Káptalan utca 2. számú épület Pécs legrégibb ismert lakóháza, amely viszonylagos épségben vészelte át az elmúlt évszázadokat**. Első ízben egy 1324-es oklevél szövegében említették mint a pécsi káptalan birtokában lévő épületet.** A gótikus épület utcai szárnyának földszintjét eredetileg raktározásra használhatták, erre utal az utcára néző apró ablaknyílás. Ebből az időszakból maradtak fenn a kapualj gótikus ülőfülkéi is.

Az első jelentős átépítésre a 16. század első felében került sor. Az épület homlokzatára kőkeretes reneszánsz ablakok kerültek, emeleti helyiségeit kőkeretes ajtókkal nyitották egybe. Az átépítés során a homlokzatra az építészeti tagozatokhoz részletformáiban is igazodó reneszánsz festés került, amelynek töredékeiből a Madonna nagyméretű, kék köpenyes alakja vehető ki**.** Az emelet keleti oldalán lévő szoba festett, reneszánsz ornamenssel díszített ülőfülkéje szintén ebből az időszakból maradt fenn.

Az épület nagyjából ebben a formában vészelte át a török hódoltság időszakát 1526 és 1686 között. Ezt követően került sor a korabarokk átépítésre, amelynek részeként kisebbre cserélték a homlokzat ablaksorát. Az átépítésnek esett áldozatul a homlokzat freskó díszítése, amelyre vakolatréteget húztak.

A 18. század közepén épült fel a nyugati toldaléképület, amelynek egyetlen emeleti helyiségét két oldalról nyitott teraszok fogták közre. Az északi oldalon a folyosóra nyíló átjáróban látható, lugast ábrázoló falfestés ennek az időszaknak a maradványa. A teraszokat idővel fedetté alakították át, majd nyílásaikat beüvegezték. Ekkor helyezték el a kapu fölött a barokk Mária (Immaculata) szobrot, az épület kiemelkedően szép szobrászati díszét.

Az épület utolsó jelentős átalakítása 1844-ben történt. Ekkor épült az utcai és az udvari szárnyat összekötő lépcsőház, amelybe a földszint klasszicista ízlésű kovácsolt vas kapuján át lehet belépni.

A műemléki épület emeletén első alkalommal 1954-ben nyílt meg a Zsolnay kerámia kiállítás. A jelenlegi állapot a 2007-es teljes rekonstrukció nyomán jött létre. Ennek eredményeképpen a kiállítás a földszinten az építészeti kerámia bemutatásával bővült.

A Zsolnay manufaktúrát 1853-ban Zsolnay Miklós pécsi kereskedő alapította fia, Zsolnay Ignác számára. A Budai külvárosban működő manufaktúrát 1865-ben vásárolta meg fivérétől Zsolnay Vilmos, aki apja főtéri üzletét örökölte. Zsolnay Ignác erdélyi szász származású feleségével Bukarestben telepedett le, ahol kályhagyártással foglalkozott.

Zsolnay Vilmos a kis üzemet folyamatosan fejlesztette, termékkörét bővítette, így a Zsolnay gyár az Osztrák-Magyar Monarchia legnagyobb kerámia gyártójává vált, amely fénykorában, az elmúlt századfordulón háromezer embert foglalkoztatott.